Paetongtarn Shinawatra

**Paetongtarn Shinawatra** (født 1986) er en thailandsk politiker (Pheu Thai). Hun var fra 2024 til 2025 valgt av Thailands nasjonalforsamling til Thailands statsminister. Paetongtarn (fornavn) var før dette leder av den rådgivende komitéen for deltagelse og innovasjon i sitt parti. Hun tiltrådte 37 år gammel og den yngste til da. Hun etterfulgte Srettha Thavisin som ble avsatt av landets høyesterett på grunnlag av brudd på grunnloven, I august 2025 ble hun selv avsatt.

## Familiebakgrunn, formue og utdannelse
Hun er den yngste datteren til Thailands tidligere statsminister Thaksin Shinawatra, og hadde i 2021 en formue på mer enn 4,3 milliarder baht som den største aksjonæren i det thailandske eiendomsutviklerselskapet SC Asset Corporation. Hun er utdannet på fakultetet for statsvitenskap ved Chulalongkornuniversitetet, og studerte deretter internasjonal hotelldrift på University of Surrey i England. Hun hadde i 2025, ifølge den thailandske nasjonale antikorrupsjonskommisjonen NACC, sammen med ektemannen Pidok Sooksawas, en formue på 13,9 millarder baht og en gjeld på 4,4 milliarder baht.

## Politisk karriere

### Statsministerkandidat i 2022
På Pheu Thais partimøte i mars 2022 ble hun utnevnt til *leder av Pheu Thai-familien*, en ny stilling opprettet spesielt for henne. En undersøkelse blant thailendere utført av det thailandske nasjonale instituttet for utviklingsadministrasjon (Nida) fra 20. til 23. juni samme år viste at hun var den mest ønskede kandidaten til å bli landets neste statsminister. Nidas meningsmåling fra 14. til 18. juni 2024 viste at støtten hennes hadde gått ned til 4,85 % til fordel for den folkevalgte vinneren fra Parlamentsvalget i Thailand 2023, Gå fremover-partiets statsministerkandidat Pita Limjaroenrat. Han fikk 45,50 % støtte i denne undersøkelsen.

### Mistillitsdebatt i parlamentet i mars 2025
Den første mistillitsdebatten om Paetongtarn ble avholdt i det thailandske parlamentet den 24. og 25. mars 2025. Opposisjonen fremmet mistillit mot statsministeren fordi de anklaget henne for manglende styring, og for å la hennes far, Thailands tidligere statsminister Thaksin Shinawatra, øve innflytelse på den sittende regjeringen.
Blant de mange sakene som ble tatt opp, ble hun under debatten anklaget av representanten Phattarapong Leelaphat fra opposisjonspartiet Phak Prachachon (som er det samme partiet som Gå fremover-partiet) for inkompetanse og uoppriktighet i å ta opp problemer med svevestøv og luftforurensning. Parlamentsmedlem Sirikanya Tansakun fra Phak Prachachon beskyldte Paetongtarns regjering for å ha mislyktes med å forbedre den økonomiske situasjonen i landet, noe som hadde ført til økt husholdningsgjeld, høyere levekostnader, økende arbeidsledighet, nedleggelse av mange små og mellomstore bedrifter, fallende priser på de viktigste landbruksproduktene, og det laveste bruttonasjonalproduktet blant ASEAN-land bortsett fra Burma. Den to dager lange debatten endte med at Paetongtarn overlevde mistillitsforslaget med 319 mot 162 stemmer.

### Lekkasje av telefonsamtale i juni 2025
I juni 2025 ble det offentlig kjent at hun i en telefonsamtale med Kambodsjas senatspresident Hun Sen hadde betrodd ham at hun opplevde et press fra militære myndigheter i Thailand. Et ni minutter langt opptak av samtalen ble lekket, og spredte seg raskt gjennom sosiale medier. Hun Sen bekreftet at opptaket var autentisk, og uttalte at det hadde vært nødvendig å ta opp samtalen – som han sa hadde vart i 17&nbsp;minutter og 6&nbsp;sekunder – av hensyn til «behovet for å sikre transparens». Han sa ingenting om hvordan opptaket hadde nådd offentligheten, men opplyste at han hadde delt det med rundt 80&nbsp;personer i det kambodjanske statsapparatet. I opptaket sa den thailandske statsministeren blant annet at hun møtte stor motstand fra de militære myndighetene i Thailand, og hun oppfordret Hun Sen til ikke å låne dem øre. Etter at opptaket var lekket holdt Paetongtarn Shinawatra en pressekonferanse der hun stadfestet at opptaket var ekte, at det var en privat samtale og at kommentarene hennes om de hjemlige militære myndighetene var ren taktikk som skyldtes at den kambodsjanske senatspresidenten var kritisk til den delen av Thailands militære myndigheter som uttalelsene hennes gjaldt. På pressekonferansen sa hun også at det tydeligvis var viktigere for Hun Sen å score poeng på hjemmebane enn å ta vare på internasjonale forbindelser.

Etter lekkasjen ble det stor politisk uro i Thailand. Foruten at flere av partiene i opposisjonen krevde hennes avgang, ble det også frykt for militærkupp; både hennes far Thaksin Shinawatra, og hennes tante Yingluck Shinawatra ble i sin tid avsatt ved militærkupp.

## Fotnoter


## Referanser


## Eksterne lenker
*